હિસાબ પાક્કો રાખજોઃ સુરતની ચાર, વત્તા ભાવનગરની બે, વત્તા ગોંડલની બે વાનગી થઈ. કુલ આંકડો પૂગ્યો આઠ પર. હવે રાજકોટની ચાર વાનગી (ચેવડો, ચટણી, પેંડા, ચિક્કી) તેમાં ઉમેરાશે એટલે આઠ વત્તા ચાર બરાબર બાર થશે. ગોરધનભાઈ ગોવિંદજી ચેવડાવાળાનો પૌંવાનો ચેવડો અહીંનો ખૂબ વખણાય. હવે તો રસિકભાઈ ચેવડાવાળા સહિતના આવા ત્રણ-ચાર ચેવડાવાળાની બ્રાન્ચું ગામ આખામાં પથરાઈ ગઈ છે. જો કે ચેવડા કરતાં પણ મજેદાર હોય છે આ બધી દુકાનોમાં મળતી લીલી ચટણી. કોઠાં-સીંગદાણા-મરચાં જેવા રો-મટિરિયલમાંથી બનતી આ ચટણી એટલી સ્વાદિષ્ટ અને ચટપટી હોય છે કે તમે તેને બ્રેડપાંઉ પર લગાવીને ખાઓ તો પણ આનંદ આવે અને વેફર સાથે ગ્રહણ કરો તો પણ મોજ જ પડે.